หุ้น-น้ำมันสหรัฐดิ่งแรง
ดัชนีดาวโจนส์ตลาดหุ้นนิวยอร์กปิดร่วงลง106.59 จุดที่ 15,302.80 จุด วิตกเฟดชะลอซื้อบอนด์ ขณะที่ ราคาน้ำมันลดลง 1.88 ดอลลาร์ ปิดที่ 93.13 ดอลลาร์ต่อบาร์เรล
30 พ.ค. 2556

ดัชนีดาวโจนส์ตลาดหุ้นนิวยอร์กปิดร่วงลง106.59 จุดที่ 15,302.80 จุด วิตกเฟดชะลอซื้อบอนด์ ขณะที่ ราคาน้ำมันลดลง 1.88 ดอลลาร์ ปิดที่ 93.13 ดอลลาร์ต่อบาร์เรล
ดัชนีเฉลี่ยอุตสาหกรรมดาวโจนส์ร่วงลง 106.59 จุด หรือ 0.69% ปิดที่ 15,302.80 จุด ดัชนี S&amp;P 500 ลดลง 11.70 จุด หรือ 0.70% ปิดที่ 1,648.36 จุด และดัชนี Nasdaq ปรับตัวลง 21.37 จุด หรือ 0.61% ปิดที่ 3,467.52 จุด
ภาวะการซื้อขายในตลาดหุ้นนิวยอร์กเป็นไปอย่างผันผวน เนื่องจากนักลงทุนเริ่มกลับมาวิตกกังวลว่า เฟดอาจจะชะลอมาตรการผ่อนคลายเชิงปริมาณ (QE) หรือโครงการซื้อพันธบัตรรัฐบาล หลังจากที่หลักฐานบ่งชี้ว่าเศรษฐกิจสหรัฐเริ่มฟื้นตัว โดยดัชนีราคาบ้านในเดือนมีนาคมเพิ่มขึ้น 10.9% จากเดือนเดียวกันของปีที่แล้ว ซึ่งเป็นการเพิ่มขึ้นมากที่สุดเมื่อเทียบเป็นรายปีนับตั้งแต่เดือนเม.ย.2549 หรือในรอบ 7 ปี ขณะที่ดัชนีความเชื่อมั่นผู้บริโภคของคอนเฟอเรนซ์ บอร์ด พุ่งสู่ระดับ 76.2 ในเดือนพ.ค. ซึ่งเป็นระดับสูงสุดนับตั้งแต่เดือนก.พ.2551
ด้าน สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนกรกฎาคม ลดลง 1.88 ดอลลาร์ ปิดที่ 93.13 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 1.80 ดอลลาร์ ปิดที่ 102.43 ดอลลาร์ต่อบาร์เรล
ทั้งนี้ของนักลงทุนกังวล หลังจากองค์การเพื่อความร่วมมือทางเศรษฐกิจและการพัฒนา(OECD) ปรับลดประมาณการณ์การเติบโตของเศรษฐกิจโลกปี 2013 ลงจากร้อยละ 3.4 เหลือ 3.1 ขณะเดียวกันทางกองทุนการเงินระหว่างประเทศ(IMF) ก็ปรับลดตัวเลขคาดการณ์อัตราเติบโตของจีนเป็นรอบที่สอง จากร้อยละ 8.0 เหลือ 7.75
นอกจากนี้แล้วตลาดยังคงมีความกังวลว่าธนาคารกลางสหรัฐฯ(เฟด) จะเริ่มชะลอโครงการเข้าซื้อสินทรัพย์เดือนละ 85,000 ล้านดอลลาร์สหรัฐฯ หลังจากเมื่อเร็วๆนี้พบเห็นสัญญาณทางบวกที่บ่งชี้ถึงความยืดหยุ่นในเศรษฐกิจอเมริกา